પ્રવાસીઓની કેટલીક વર્તણૂંક મને અયોગ્ય લાગી. ઘણા લોકો પોતાના વિશાળ પરિવાર સાથે ત્યાં આવ્યા હતાં અને પ્રાકૃતિક સૌંદર્ય અને શાંતિનો આસ્વાદ કરવાને બદલે ખેલકૂદ અને ધમાલ-મસ્તી કરીને ઘોંઘાટ કરવામાં મશગૂલ હતાં. કેટલાક લોકો મોટેથી ગીતો વગાડવામાં ગૌરવ અનુભવતાં હતાં ! જરાક સમજપૂર્વક વિચારીએ તો આ બધી પ્રવૃત્તિઓ તો આપણે આપણી ઘરે પણ કરી શકીએ છીએ. આ પ્રદેશ તો આ મૂંગા પક્ષીઓ માટે છે કે જે કેવળ પ્રેમ અને શાંતિની જ ભાષા સમજે છે. આ પ્રકારના અવાજ અને ઘોંઘાટથી તેઓ ગભરાઈને દૂર ચાલ્યાં જાય છે. મારું તો માનવું છે કે ઈશ્વરે જે ચીજ, જે જગ્યા, જે હેતુથી બનાવી છે એનું મહત્વ આપણે જાળવી રાખવું જોઈએ. જો એમ કરવામાં આવશે તો જ પર્યાવરણનું સંતુલન બની રહેશે. ત્યાં આવેલા સૌ પ્રવાસીને તો અમે સમજાવી ન શક્યાં પરંતુ અમે કોઈ પણ પ્રકારના અવાજ વિના, શાંતિથી, હળવેથી, તમામ સુંદર પક્ષીઓ અને તેમની મીઠી બોલીનો મધુર આનંદ માણીને તૃપ્તિ અનુભવી.